Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од К.П. од Скопје, поднесена против Министерството за животна средина и просторно планирање на 03.07.2024 година го донесе следното

**Р Е Ш Е Н И Е**

Жалбата од К. П. од Скопје, поднесена против Министерството за животна средина и просторно планирање, заведена во архивата на Агенцијата за заштита на правото на слободен пристап до информациите од јавен карактер под бр.08-193 на 25.05.2024 година **СЕ ОТФРЛА како недопуштена**.

**О Б Р А З Л О Ж Е Н И Е**

К. П. од Скопје, како што е наведено во Жалбата, на 31.05.2024 година, поднел допис насловен „Барање за пристап до информации од јавен карактер“ до Министерството за животна средина и просторно планирање, заведено во Министерството под бр.09-4527/1 на 31.05.2024 година, со кое побарал по пошта да му се достави во препис од следната информација:

„Министерството за животна средина и просторно планирање објави јавен конкурс за распределување на средства за финансирање и реализирање на програми, проекти и други активности од областа на животната средина за 2024 година. Во овој момент Конкурсот е завршен и резултатите се финални. Согласно ова барателот бара од министерството да му се достават копии од сите предлог проектни апликации пристигнати до министерството согласно точка 2. Од конкурсот (Реализација на проекти и активности за правни и физички лица, непрофитни и невладини организации, научни и образовни институции) и копии од бодовните проценки на квалитетот на проектите од страна на комисијата согласно точка 6 од конкурсот, се бара копија од одлуката и резултатите од конкурсот, и во одговорот да се наведат имињата на членовите на комисијата за истоимениот конкурс.“

Постапувајќи по ова Барање, Имателот на информации на 17.06.2024 година на Барателот му доставил Известување бр. 09-4527/2 од 17.06.2024 година, со кој го известува Барателот дека: „Министерството за животна средина и просторно планирање нема да постапи по Вашето Барање за пристап до информации од јавен карактер, затоа што истото не е од јавен карактер туку е од личен интерес.“

Незадоволен од наведеното Известување, Барателот на информации поднесе Жалба до Агенцијата, заведена под бр.08-193 на 25.05.2024 година. Во Жалбата е наведено: „Согласно законот за слободен пристап до информации од јавен карактер, исклучоците за слободен пристап до информации од јавен карактер се наведени во член 6 од законот, каде наведената причина од имателот на информацијата не е дел од исклучоците...“

Агенцијата со електронски допис бр.08-193 од 26.06.2024 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 02.07.2024 година до Агенцијата достави е-маил, во кој наведува дека: „Господинот К. П., барател на информација од јавен карактер е странка во процесот за кој бара информација според Законот за СПИЈК. Имено, тој е претседател на Здружение на граѓани Смисла Солутионс, кое има поднесено Барање за добивање средства од Програмата за инвестирање во животната средина според објавен јавен конкурс за распределување средства за финансирање и реализирање на програми, проекти и други активности од областа на животната средина за 2024 година, објавен од страна на Министерството за животна средина ... според наведеното Министерството го изготви известувањето до барателот К. П.. Во прилог испраќам доказ за горенаведеното.“. Во прилог го достави Барањето за добивање на средства од Програмата за инвестирање во животната средина за 2024 година поднесено во Министерството на 14.02.2024 година, од страна на Здружение Смисла Солутионс-Скопје, потпишано од К. П., како одговорно лице, претседател на Здружението.

Постапувајќи по Жалбата, Агенцијата за заштита на правото на слободен пристап до информациите од јавен карактер истата **ја отфрли ако недопуштена**, поради следното:

Агенцијата за заштита на правото на слободен пристап до информациите од јавен карактер утврди дека Барањето на Барателот, поднесено до Министерството за животна средина и просторно планирање на 31.05.2024 година, не претставува барање за пристап до информации од јавен карактер, туку станува збор за барање од надлежност на Министерство, кое било должно да постапи согласно своите надлежности, кој произлегуваат од материјалните закони по кој работи Минустерството.

Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер, со кое Барање бара „копија од сите предлог проектни апликации пристигнати до министерството“, како апликант на овој јавен конкурс.

Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.

Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:**Против ова Решение странката може да поведе управен спор пред Управниот суд во рокод 30 дена.

**Директор,**

**Пламенка Бојчева**

.